Tunggu penjelasan lanjut
KUCHING: Ketua Menteri Datuk Patinggi Abang Johari Tun Openg akan
mendapatkan penjelasan lanjut mengenai peruntukan RM130 juta kepada semua
negeri oleh kerajaan persekutuan. Peruntukan tersebut telah diumumkan oleh Perdana Menteri Tan Sri Muhyiddin
Yassin sebagai inisiatif dalam memberi bantuan kepada kerajaan negeri untuk
menangani saat sukar akibat pandemik Covid-19. Abang Johari berkata beliau akan mendapatkan penjelasan daripada kerajaan
Pusat di Putrajaya terlebih dahulu sama ada peruntukan itu merangkumi seluruh
negeri atau bagaimana. “Jika RM130 juta itu diagihkan kepada setiap negeri di Malaysia,
peruntukan itu mungkin tidak seberapa banyak. “Namun kita tetap bersyukur kerajaan persekutuan turut memberikan
peruntukan kepada kerajaan negeri,” katanya pada Sidang Media Khas
Covid-19 -Pakej Bantuan Khas Sarawakku Sayang di Wisma Bapa Malaysia semalam. Muhyiddin pula telah mengumumkan kerajaan telah bersetuju untuk menyalurkan
peruntukan sebanyak RM130 juta kepada negeri-negeri untuk membantu kerajaan
negeri menangani krisis Covid-19.  Katanya, peruntukan tersebut boleh digunakan untuk memberi bantuan kepada
penjaja dan peniaga kecil yang terjejas akibat krisis Covid-19, bantuan kepada
pesakit Covid-19 dan ahli keluarga mereka serta menyediakan keperluan kepada
petugas di peringkat kerajaan negeri yang terlibat dalam menangani krisis itu. “Peruntukan sama rata akan diberi kepada setiap negeri, tanpa mengira
parti mana yang membentuk kerajaan negeri berkenaan.  “Krisis yang sedang kita hadapi ini memberi kesan kepada semua rakyat
tanpa mengira kaum, agama dan kecenderungan politik. Sebab itulah saya
berpandangan semua pihak tanpa mengira fahaman politik mestilah bersama-sama
berganding bahu dan bersatupadu untuk menangani krisis yang sedang kita hadapi
ini. 

“Menjaga
keselamatan rakyat, kesihatan rakyat dan nyawa rakyat adalah tanggungjawab kita
bersama yang melangkaui batas politik,” katanya.



 
See author's posts
